《拟东坡谪居三适 其二 午窗曝背》
金朝·赵秉文

清晨了公事，及午身得闲。南荣有晴日，曝背于其閒。

稍稍阳光舒，融融和气还。时携一册书，眼花纷斓斑。

倦即枕书卧，散尽腰脚顽。清于三杯馀，甜胜一味跧。

人间有此适，不忧天公悭。世人慕暖热，肉屏醉云鬟。

虽得一饷乐，忧喜常相关。痴儿亦笑我，市中有樵山。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。